2019-09-26 18:25:22 cri
A makon da ya wuce, gwamnatin kasar Sin ta fitar da takardar bayani mai taken "Daidaito, ci gaba da amfana tare: Ci gaban gwagwarmayar mata a cikin shekaru 70, bayan kafa Jamhuriyar Jama'ar kasar Sin". Inda aka nuna cewa, a cikin shekaru 70 da suka gabata, a yayin da kasar Sin ke neman ci gaba yayin da take tasowa, zuwa lokacin da ta samu wadata da kuma karfi, sha'anin mata ma ya samu gagarumar nasara a tarihin kasar. Ya zuwa yanzu, matsayin matan kasar Sin a fannin siyasa ya karu sosai, kuma an ba su tabbaci sosai a fannonin kiwon lafiya da samun ilmi. Ana iya cewa, matan kasar na kara taka muhimmiyar rawa a fannin rayuwar al'umma, kana suna kara samun alheri.
A cikin takardar bayanin da aka fitar a wannan rana, an nuna cewa, kasar Sin ta dora muhimmanci kan tabbatar da daidaito a fannin harkokin siyasa a tsakanin mata da maza. A lokacin da aka fara kafa sabuwar kasar Sin, an kafa dokokin cewa, maza da mata daidai su ke a fannonin 'yancin yin zabe da zabarsu, da kuma ikon gudanar da harkokin kasa. A cikin 'yan shekarun da suka wuce, a yunkurin zamanintar da tsarin tafiyar da harkokin kasa bisa doka, matsayin mata na tafiyar da harkokin kasa da na al'umma ya karu a dukkan fannoni. Bisa alkaluman da aka samu a shekarar da ta wuce, a cikin jami'ai na hukumomin gwamnati na kasar Sin baki daya, yawan mata ya kai kaso 22.2, kana yawan wakilai mata a babban taron wakilan jam'iyyar Kwaminis ta kasar Sin karo na 19 ya kai kusan kashi 1 cikin 4. Ban da wannan kuma, ana damawa da mata a ayyukan gudanar da harkokin demokuradiyya a kananan hukumomi. A shekarar 2017, yawan mata dake zaunannun kwamitoci ya kai kusan kaso 50.
Mataimakiyar darektar kwamitin kula da harkokin mata da yara ta majalisar gudanarwar kasar Sin, kuma mataimakinyar shugabar hadaddiyar kungiyar mata ta kasar, malama Huang Xiaowei ta bayyana cewa, a cikin shekaru 70 da suka wuce, jam'iyyar Kwaminis ta kasar Sin tana nacewa kan manufar zaman daidaito a tsakanin maza da mata, da ba da muhimmanci ga tabbatar da 'yancin mata da zaman daidai wadaida a tsakanin maza da mata, da kara yin kirkire-kirkire da kyautata tsarin dokoki da ayyukan kare hakkin mata. Huang Xiaowei ta ce,
A cikin shekaru 70 da suka gabata, tabbatar da matsayi da hakkin mata na kasar Sin, ya taimaka musu wajen bunkasa zamantakewar al'ummar kasar. A halin yanzu, ana samun mata fiye da 4 cikin 10 dake aiki a dukkan sana'o'i.
'Yar sama jannati ta farko ta kasar Sin Liu Yang, da kwararriyar farko ta Sin da ta samu kyautar lambar yabo ta Nobel Tu Youyou, da kuma mata 8 dake cikin jerin sunayen mutane 42 da suka samu lambobin yabo na kasar Sin, dukkansu sun shaida cewa, mata sun ba da gudummawa wajen ci gaban kasar Sin.
Marigayi tsohon shugaban kasar Sin Mao Tsedong ya taba yabawa matan kasar Sin cewa, suna taka muhimmiyar rawa a zamantakewar al'ummar kasar. Rahoton da cibiyar bincike ta McKinsey ya fitar a shekarar 2017, ya nuna cewa, yawan GDP da mata ke samarwa a kasar Sin ya kai kashi 41 cikin dari, wanda ya zama matsayin koli a dukkan yankunan duniya.
"Tsarin mulkin kasa ko kuma dokar ba da hidimar tilas, dukkansu sun kayyade cewa, yara mata na samun daidaito kan 'yancin samun ilmi. Baya ga haka, dokar ta ba da tabbacin 'yanci da moriyar mata, sannan ita ma ta bukaci cewa, dole ne iyaye ko kuma masu riko su dauki nauyinsu na ba da tabbaci ga yara mata wajen cin gajiyar tsarin samun ilmi tilas. Ya zuwa shekarar 2017, yara mata da suka shiga makaranta ya kai kashi 99.9 cikin 100, adadin da ya yi daidai da yara maza. Ga misali, dalibai mata dake karatu a jami'o'i sun kai kashi 52.5 cikin 100, wanda ya wuce adadin dalibai maza."(Bilkisu)